โฆษก ศบค. เปิดเผย วันนี้พบผู้ติดเชื้อเพิ่ม 15 คน รัฐยังคงเฝ้าระวังและดูแลผู้อยู่ในศูนย์กักคนเดินทางจากต่างประเทศอย่างใกล้ชิด
โฆษก ศบค. เปิดเผย วันนี้พบผู้ติดเชื้อเพิ่ม 15 คน รัฐยังคงเฝ้าระวังและดูแลผู้อยู่ในศูนย์กักคนเดินทางจากต่างประเทศอย่างใกล้ชิดนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด-19 ในวันนี้ (26 เม.ย.63) มีผู้ป่วยรายใหม่ 15 ราย ผู้ป่วยสะสม 2,922 ราย หายป่วยเพิ่ม 47 ราย รวมหายป่วยแล้ว 2,594 ราย ไม่มีผู้เสียชีวิต ทำให้จำนวนผู้เสียชีวิตยังคงอยู่ที่ 51 ราย กลุ่มอายุพบมากที่สุดอยู่ในช่วง 20-29 ปี สำหรับจำนวนผู้ติดเชื้อรายใหม่ 15 ราย พบว่าในกลุ่ม 8 คนแรกมีประวัติใกล้ชิดกับผู้ป่วยยืนยันก่อนหน้านี้จำนวน 4 ราย  ไปตลาดนัด ห้างสรรพสินค้า สถานที่ท่องเที่ยวในกรุงเทพมหานคร 3 ราย  มีอาชีพเสี่ยงอยู่ที่จังหวัดนครปฐม 1 ราย ค้นหาเชิงรุกในชุมชนที่จังหวัดยะลาพบ 2 ราย ผู้ป่วยเดินทางมาจากต่างประเทศและเข้าสถานที่กักตัว โดยมาจากสหรัฐอาหรับเอมิเรต (ยูเออี) จำนวน 5 ราย ในจำนวนดังกล่าวได้กักตัวอยู่ที่กรุงเทพมหานครจำนวน 4 ราย และจังหวัดชลบุรี 1 ราย พร้อมย้ำว่า หน่วยงานรัฐยังคงจัดสถานที่กักกันในการดูแล พร้อมมีการตรวจเชิงรุก ทำให้ตัวเลขยังอยู่ใน 2 หลักเป็นตัวเลขที่น่าพึงพอใจ ส่วนที่ศูนย์กักคนเข้าเมือง วานนี้ได้รายงานพบแรงงานต่างด้าวติดเชื้อจำนวน 42 ราย โดยวันนี้ยังไม่มีรายงานเพิ่ม แต่ยังคงเฝ้าระวังจากนักระบาดวิทยาเข้าไปสอบสวนโรคและยังคงดูแลเป็นอย่างดีสถานการณ์โควิด -19 ทั่วโลก ยังคงพบว่าประเทศที่พบผู้ป่วยสูงสุดเป็นอันดับ 1 คือ สหรัฐอเมริกา รองลงมา ได้แก่ บราซิล และรัสเซีย ขณะที่ประเทศไทยยังคงอยู่ในลำดับที่ 57 สำหรับภารกิจในการนำคนไทยที่ตกค้างกลับประเทศ วันนี้ (26 เม.ย.63) มาจากประเทศออสเตรเลียจำนวน 207 คน เป็นนักเรียน-นักศึกษา คนงาน และนักท่องเที่ยว โดยจะมาถึงเวลาประมาณ 16.00 น. และวันพรุ่งนี้จะมี 3 เที่ยวบิน มาจากญี่ปุ่นในเวลา 15.00 น. จำนวน 35 คน เนเธอแลนด์ จำนวน 25 คน และนิวซีแลนด์ จำนวน 168 คน ส่วนใหญ่เป็นนักเรียน-นักศึกษา ทั้งนี้ทุกหน่วยงานที่เกี่ยวข้อง สะท้อนภาพการทำงานบริหารจัดการมาตรการกักตัวควบคุมโรคของรัฐ เพื่อให้ผู้ที่เป็นกลุ่มเสี่ยง หรือผู้ที่ได้รับการกักตัว ได้รับการดูแลตลอดเวลา 14 วัน เพื่อให้มั่นใจว่าไม่มีเชื้อโควิด -19 ก่อนส่งตัวกลับบ้าน